Egiptuses oli monarhia kukutatud juba varem. 1952. aastal korraldas liikumine "Vabad ohvitserid" riigipöörde. Riik kuulutati 1953. aastal vabariigiks ja 1954. aastast valitses seda president Gamal Abd el-Nasser. Nasser alustas riigi arabiseerimist. Inglasi hakati välja tõrjuma ja majandust natsionaliseerima. Inglaste ja prantslaste kops läks üle maksa, kui Nasser otsustas võtta Egiptuse kontrolli alla Suessi kanali. Nasseri režiimi kukutamiseks organiseerisid Suurbritannia ja  Prantsusmaa interventsiooni Egiptusesse, kasutades ära Iisraeli. Paraku nende ettevõtmine ebaõnnestus. Nasser püsis võimul. Teda asus tugevalt toetama NSV Liit. Isegi USA mõistis brittide ja prantslaste interventsiooni hukka. Kuid Suessi kriis muutis tuntavalt jõudude vahekorda araabia maailmas.